กระทรวงพาณิชย์ ชี้แจงราคาสินค้าเกษตรไม่ได้ตกต่ำอย่างที่ประชาชนกล่าวถึง พร้อมผลักดันสินค้าเกษตรอย่างต่อเนื่องเพื่อไม่ให้เกิดการกระจุกตัว
กระทรวงพาณิชย์ชี้แจงราคาสินค้าเกษตรไม่ได้ตกต่ำอย่างที่ประชาชนกล่าวถึง พร้อมผลักดันสินค้าเกษตรอย่างต่อเนื่องเพื่อไม่ให้เกิดการกระจุกตัวนางสาวชุติมา บุณยประภัศร รัฐมนตรีช่วยว่าการกระทรวงพาณิชย์ เปิดเผยว่า จากกรณีที่มีการกล่าวถึงสถานการณ์ราคาสินค้าเกษตรตกต่ำโดยเฉพาะมังคุด ซึ่งประชาชนได้เปรียบเทียบราคามังคุดในปีที่ผ่านมา ที่หาซื้อได้ในราคา 100บาท/กิโลกรัม ขณะที่ปีนี้หาซื้อได้ในราคา 25-40บาท/กิโลกรัม กระทรวงพาณิชย์ จึงได้หารือและทบทวนข้อคิดเห็นดังกล่าวเพื่อให้ประชาชนเกิดความมั่นใจว่าไม่ได้เกิดปัญหาราคาสินค้าเกษตรตกต่ำแต่อย่างใด และขอชี้แจงว่าในปีที่ผ่านมาจำนวนมังคุดมีปริมาณรวมอยู่ที่ 5 หมื่นตัน ขณะที่ปีนี้มีจำนวนมังคุดมากถึง 2 แสนตัน ซึ่งเป็นเรื่องของอุปสงค์และอุปทาน ดังนั้นเมื่อราคาต่ำลงแต่ปริมาณผลผลิตเพิ่มมากขึ้น รายได้ของเกษตรกรในปีนี้ยังคงได้เท่าเดิมเช่นเดียวกับในปีที่ผ่านมานอกจากนี้กระทรวงพาณิชย์ โดยกรมส่งเสริมการค้าระหว่างประเทศ ได้เตรียมผลักดันการส่งออกสินค้าเกษตรโดยเชิญผู้ซื้อให้มารับซื้อสินค้าล่วงหน้า แต่สิ่งที่น่าเป็นกังวลคือสินค้าที่ผลักดันออกสู่ตลาดหลักถูกกักตุนที่ด่านพรมแดนของจีนและเวียดนาม เนื่องจากตลาดหลักมีการปรับปรุงระบบการตรวจปล่อยสินค้า และปรับกฎระเบียบการตรวจมาตรฐานสินค้าที่เข้มงวดมากขึ้น ส่งผลให้สินค้าที่เคยผ่านด่านพรมแดนได้ปกติผ่านได้ช้าลง สินค้าจึงถูกชะลอที่ด่านพรมแดนเพิ่มขึ้น เมื่อตู้สินค้าถึงปลายทางล่าช้าจึงส่งผลให้การส่งกลับตู้สินค้าเพื่อรับสินค้าล็อตใหม่ช้าลงตามไปด้วย กระทรวงพาณิชย์จึงมอบหมายให้สำนักงานปลัดกระทรวงพาณิชย์สั่งการให้พาณิชย์จังหวัด โดยให้กรมการค้าภายในเป็นผู้ประสานงานสนับสนุนการกระจายสินค้าออกไปในแหล่งต่างๆเพิ่มขึ้น เพื่อไม่ให้สินค้ากระจุกตัวช่วงที่ผลไม้มาก พร้อมเชื่อมโยงห้างค้าปลีกรายใหญ่ และผู้ประกอบการรับซื้อสินค้าเพื่อดูดซับสินค้าให้ลดลงเป็นต้น อย่างไรก็ตามยังไม่พบการร้องเรียนเรื่องราคาสินค้าเกษตรตกต่ำจากเกษตร และกระทรวงพาณิชย์ขอย้ำว่าราคาสินค้าเกษตรในปีนี้จะไม่ตกต่ำถึงขั้นวิกฤตอย่างแน่นอน